定海餞王郎中
作者：戴栩
朝代：宋

paragraphs: 曈曈明月佩，奕奕朝霞裳。
握蘭侍帝所，搴蘭思衡湘。
衡湘渺何許，玉節耿有光。
耄倪九城民，喜色紛迎將。
曰予逢聖代，有君冠虞唐。
臯禹翊元化，萬宇如一堂。
欲銷庾籍蠹，乃借芸籤香。
我聞生人初，此屋有盖藏。
官漁吏爲罟，頳此百尾魴。
湖南素清絕，帛賤米不翔。
攬轡亦何事，談笑還循良。
歸來倡九牧，論思助時康。
此別非久隔，此懷詎暫忘。
湖風開縐碧，柳雨滋柔黄。
朋簪各有贈，再拜獻一觴。
短章不成琢，愧彼金玉相。